次韵答張文潜病中見寄
作者：秦觀
朝代：宋

paragraphs: 與君涉世網，所得如鉤溫。
念昔相乖離，俯仰變寒暄。
把袂安可期，寄書囑加餐。
三年汝水濱，孤懷誰與言。
末路非所望，聯鑣金馬門。
校文多豫暇，玄談到羲軒。
孰云笭箵小，史書垂後昆。
匪惟以舊聞，牴牾良可刊。
比枉病中作，筆端淮海奔。
亟駕問所苦，兀坐一室閑。
晤對不知夕，歸途斗星翻。
平時带十圍，頗復減臂環。
君其專精神，微恙不足論。
愷悌神所勞，此理直如弦。